«Տամ օրինակներ. այս ամառ կազմակերպեցինք արեւմտահայերէնով ճամբար մը, որուն մասնակցեցան 9 երկիրներէ ժամանած 40 մանկավարժներ, մասնագէտներ, ուսուցիչներ ու նոյնիսկ արուեստագէտներ: Մասնակիցները Լիզպոնէն քիչ մը հեռու վայրի մը մէջ մէկ շաբաթ աշխատեցան ու ծրագիրներ յղացան, թէ ի՛նչ պէտք է ընել արեւմտահայերէնի յառաջացման ու զարգացման համար: Պէտք չէ բաւարարուիլ միայն արեւմտահայերէնը պահպանելու աշխատանքներ տանելով, այլ պէտք է արեւմտահայերէնի գործածութիւնը զարգացնել: Ճամբարի մասնակիցները կորիզը եղան մեր ապագայի գործունէութեան: Ստեղծեցին եօթը աշխատանքային խումբեր, որոնք կը շարունակեն իրենց ծրագիրներուն վրայ աշխատիլ` խօսքէն գործի անցնելով: Մասնակիցները վերստին պիտի հանդիպին յառաջիկայ ամառ, աւելի ընդլայնուած խումբով մը, ներկայացնելու գործնական արդիւնքներ»: